পাননি নোবেল! এবার ট্রাম্পকে খুশি করতে পুরস্কার দেবে ফিফা?

ওয়েব ডেস্ক : সাত সাতটি যুদ্ধ থামিয়েছেন তিনি। সেই কারণে তাঁকে নোবেল শান্তি পুরস্কার দেওয়া দরকার। কিন্তু শেষে সেই পুরস্কার পাননি মার্কিন প্রেসিডেন্ট ডোনাল্ড ট্রাম্প (Donald Trump)। তবে এবার তাঁকে অন্য এক পুরস্কার দিতে চলেছে ফিফা (FIFA)। মূলত ২০২৬ সালে ফিফা ফিটবল বিশ্বকাপ হবে আমেরিকায়। তার আগেই নতুন পুরস্কার চালু করা হবে আন্তর্জাতিক ফুটবল সংস্থার তরফে। তখনই ট্রাম্পকে দেওয়া এই পুরস্কার।

মূলত, বিশ্বে একাধিক যুদ্ধ থামানোর জন্য নোবেল শান্তি পুরস্কারের দাবি জানিয়েছিলেন ট্রাম্প। তবে নোবেল কমিটি সেই পুরস্কার তুলে দেন ভেনেজুয়েলার বিরোধী দলনেতা মারিয়া করিনা মাচাদোর (María Corina Machado) হাতে। সূত্রের খবর, সেই পুরস্কার না পেলেও, শান্তি প্রতিষ্ঠার জন্য যাঁরা গুরুত্বপূর্ণ পদক্ষেপ করেছেন, তাঁদের হাতে পুরস্কার তুলে দেবে ফিফা। প্রতিবছর এই পুরস্কার দেওয়া হবে বলে জানা যাচ্ছে। শুধু ফুটবল জগতের ব্যক্তি নয়, তার বাইরের ব্যক্তিকেও দেওয়া হবে পুরস্কার।

আরও খবর : বিশ্বকাপ জয়ের পর ঘরে ফিরলেন বাংলার মেয়ে রিচা ঘোষ,দেখুন

এই খবর সামনে আসতেই মনে করা হচ্ছে, এবার ট্রাম্পের হাতে পুরস্কার তুলে দিতে পারে ফিফা (FIFA)। সম্প্রতি ট্রাম্পের সঙ্গে সাক্ষাৎ করেছিলেন ফিফা প্রেসিডেন্ট জিয়ান্নি ইনফ্যান্তিনো। তার পরে গত বুধবার একই অনুষ্ঠানে বক্তৃতা দেন দু’জনে। তার পরেই নতুন এই পুরস্কারের কথা ঘোষণা করা হয় বলে খবর।

প্রসঙ্গত, চলতি বছর ট্রাম্পকে নোবেল পুরস্কারের জন্য মনোনীত করেছিলেন ফিফা প্রেসিডেন্ট জিয়ান্নি ইনফ্যান্তিনো (Gianni Infantino)। অন্যদিকে, নতুন পুরস্কার ট্রাম্পকে দেওয়া হবে কি না, তা নিয়ে জিয়ান্নিকে প্রশ্ন করলে তিনি বলেন, ৫ ডিসেম্বর সব উত্তর মিলবে।